FI Euroopan unionin virallinen lehti L 30/38

KOMISSION TÄYTÄNTÖÖNPANOPÄÄTÖS (EU) 2015/179,

annettu 4 päivänä helmikuuta 2015,

jäsenvaltioiden valtuuttamisesta säätämään poikkeuksia neuvoston direktiivin 2000/29/EY tietyistä säännöksistä siltä osin kuin on kyse havupuuta (Coniferales) olevasta pakkausmateriaalista Amerikan yhdysvalloista peräisin olevien, Yhdysvaltojen puolustusministeriön valvonnassa olevien ampumatarvikelaatikoiden muodossa

(tiedoksiannettu numerolla C(2015) 445)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 15 artiklan 1 kohdan ensimmäisen luetelmakohdan,

sekä katsoo seuraavaa:

(1) Direktiivin 2000/29/EY 5 artiklan 1 kohdan mukaisesti, luettuna yhdessä kyseisen direktiivin liitteessä IV olevan A osan I jakson 2 kohdan kanssa, jäsenvaltioiden on kiellettävä puisen pakkausmateriaalin tuonti unioniin, jollei sille ole tehty jotakin kasvinsuojelutoimenpiteitä koskevan kansainvälisen standardin nro 15 (2) mukaisista hyväksytyistä kasvinsuojelukäsittelyistä ja jollei siinä ole kyseisen standardin mukaista merkintää, josta käy ilmi, että puiselle pakkausmateriaalille on tehty tällainen kasvinsuojelukäsittely. Kyseisen direktiivin 15 artiklan 1 kohdan mukaan voidaan kuitenkin säätää kyseisiä säännöksiä koskevista poikkeuksista sillä edellytyksellä, että haitallisten organismien leviämisvaara estetään.

(2) Tietty havupuuta (Coniferales) oleva puinen pakkausmateriaali sellaisten laatikoiden muodossa, jotka ovat tosiasiallisesti käytössä ampumatarvikkeiden kuljetuksessa, jotka on valmistettu viimeistään 31 päivänä elokuuta 2007 ja jotka ovat peräisin Yhdysvalloista, ei täytä direktiivin 2000/29/EY 5 artiklan 1 kohdassa, luettuna yhdessä kyseisen direktiivin liitteessä IV olevan A osan I jakson 2 kohdan kanssa, säädettyjä edellytyksiä. Kyseisistä laatikoista käytetään jäljempänä nimitystä ’laatikot’.

(3) Yhdysvaltojen toimittamien tietojen perusteella komissio on tullut siihen johtopäätökseen, että laatikot eivät aiheuta haitallisten organismien leviämisvaaraa, edellyttäen, että tietyt seuraavia seikkoja koskevat edellytykset täyttyvät: kuorettomuus tai hyvin vähäinen kuoren määrä, laatikoiden käsittely ja korjaus sekä niiden säilytys ja kuljetus.

(4) Tämän vuoksi jäsenvaltiot olisi valtuutettava sallimaan laatikoiden tuonti alueelleen sekä niiden varastointi ja siirtäminen alueellaan, edellyttäen, että johdanto-osan 3 kappaleessa tarkoitetut edellytykset täyttyvät, mutta niiden tyhjennyttyä olisi sovellettava direktiivin 2000/29/EY säännöksiä.

(5) Jotta voidaan varmistaa tehokas valvonta ja seurata kasvinterveydelle aiheutuvia riskejä, kaikkien laatikoita artiklaosassa tarkoitettujen tarkastusten jälkeen siirtävien ja varastoivien henkilöiden olisi ilmoitettava vastuussa olevalle viralliselle toimielimelle kyseisestä siirtämisestä tai varastoinnista sekä kyseisistä laatikoista.

(6) Jäsenvaltioiden olisi tiedotettava toisilleen ja komissiolle, kun ne saavat tiedon lähetyksestä, joka ei täytä johdanto-osan 3 kappaleessa tarkoitettuja edellytyksiä. Niiden olisi vuosittain toimitettava komissiolle ja muille jäsenvaltioille tiedot tapahtuneesta tuonnista, jotta voidaan arvioida tämän päätöksen soveltamista.

(7) Kun otetaan huomioon säännöksiä koskevien poikkeusten syyt, on aiheellista sallia poikkeukset kolmen vuoden ajaksi.

(8) Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Lupa poikkeuksen säätämiselle

Poiketen siitä, mitä direktiivin 2000/29/EY 5 artiklan 1 kohdassa, luettuna yhdessä kyseisen direktiivin liitteessä IV olevan A osan I jakson 2 kohdan kanssa, säädetään, jäsenvaltiot voivat sallia, että niiden alueelle tuodaan havupuuta (Coniferales) olevaa pakkausmateriaalia sellaisten Yhdysvaltojen puolustusministeriön valvonnassa olevien laatikoiden, jäljempänä ’laatikot’, muodossa, jotka ovat tosiasiallisesti käytössä ampumatarvikkeiden kuljetuksessa, ovat peräisin Amerikan yhdysvalloista, on valmistettu viimeistään 31 päivänä elokuuta 2007 ja täyttävät tämän päätöksen liitteessä esitetyt edellytykset.

2 artikla

Ilmoitusvelvollisuus

1. Maahantuojan on vähintään viisi työpäivää etukäteen ilmoitettava saapumispaikan ja ensimmäisen varastointipaikan, joka on muu kuin saapumispaikka, sijaintijäsenvaltion tai sijaintijäsenvaltioiden vastuussa olevalle viralliselle toimielimelle aikomuksestaan tuoda lähetys.

2. Edellä olevassa 1 kohdassa tarkoitetun ilmoituksen on sisällettävä seuraavat seikat:

a) suunniteltu maahantuontipäivä;

b) kyseistä lähetystä koskeva tavaraluettelo, jossa yksilöidään siihen kuuluvat laatikot;

c) tuojan nimi ja osoite;

d) suunnitellun maahantuonnin saapumispaikka;

e) ensimmäisen varastointipaikan osoite, joka on muu kuin saapumispaikka.

3 artikla

Vastuussa olevien virallisten toimielinten tekemät tarkastukset

Ensimmäisen varastointipaikan, joka on muu kuin saapumispaikka, sijaintijäsenvaltion vastuussa olevan virallisen toimielimen on tarkastettava, että kustakin lähetyksestä otettu edustava näyte on seuraavien liitteessä olevien kohtien mukainen:

a) merkintöjä koskeva 1 ja 2 kohta;

b) kuorettomuutta koskeva 4 kohta;

c) kosteuspitoisuutta koskeva 5 kohta;

d) mukana seuraavaa asiakirjaa koskeva 7 kohta.

4 artikla

Varastointi ja siirtäminen

1. Ennen 3 artiklassa tarkoitettujen tarkastusten tekemistä ja niiden jälkeen laatikot on pidettävä varastoituina suljetuissa rakennuksissa.

2. Jos laatikoita siirretään ennen 3 artiklassa tarkoitettuja tarkastuksia tai niiden jälkeen, ne on siirrettävä suljetuissa säiliöissä tai täydellisesti suojapeitteellä katettuina.

3. Jos laatikoita siirretään 3 artiklassa tarkoitettujen tarkastusten jälkeen, niitä siirtävän henkilön on ilmoitettava vastuussa olevalle viralliselle toimielimelle tai vastuussa oleville virallisille toimielimille lähtöpaikka ja määräpaikka sekä kyseisten laatikoiden määrät ja tunnistetiedot.

Jos laatikot varastoidaan 3 artiklassa tarkoitettujen tarkastusten jälkeen eri paikkaan kuin missä nämä tarkastukset tehtiin, varastoinnista huolehtivan henkilön on ilmoitettava vastuussa olevalle viralliselle elimelle varastointipaikka sekä kyseisten laatikoiden määrät ja tunnistetiedot.

5 artikla

Ilmoitus vaatimusten noudattamatta jättämisestä

Jäsenvaltioiden on ilmoitettava komissiolle ja muille jäsenvaltioille jokaisesta lähetyksestä, joka ei täytä liitteessä vahvistettuja edellytyksiä.

Ilmoitus on tehtävä viimeistään kolmen työpäivän kuluessa päivästä, jona vastuussa oleva virallinen toimielin saa tiedon tällaisesta lähetyksestä.

6 artikla

Tuonnista raportointi

Edellä 2 artiklan 1 kohdassa tarkoitetun jäsenvaltion, jossa ensimmäinen varastointipaikka, joka on muu kuin saapumispaikka, sijaitsee, on toimitettava komissiolle ja muille jäsenvaltioille vuosittain viimeistään 31 päivänä tammikuuta tiedot alueelleen tuotujen lähetysten määrästä sekä kertomus 3 artiklassa tarkoitetuista tarkastuksista, jotka on tehty edeltävänä vuonna 1 päivän tammikuuta ja 31 päivän joulukuuta välisenä aikana.

7 artikla

Voimassaolon päättyminen

Tämän päätöksen voimassaolo päättyy 31 päivänä joulukuuta 2017.

8 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 4 päivänä helmikuuta 2015. Komission puolesta Vytenis ANDRIUKAITIS Komission jäsen

(1) EYVL L 169, 10.7.2000, s. 1.

(2) ISPM 15. 2009. Regulation of wood packaging material in international trade. Rooma, IPPC, FAO.